ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**Ո Ր Ո Շ Ո Ւ Մ**

**ամսաթիվ, ամիս, տարի, համարը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲՆԱՊԱՀՊԱՆՈՒԹՅԱՆ ՆԱԽԱՐԱՐԻՆ ԿԻՑ ՀԱՍԱՐԱԿԱԿԱՆ ԽՈՐՀՐԴԻ ՍՏԵՂԾՄԱՆ ԵՎ ԳՈՐԾՈՒՆԵՈՒԹՅԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով "Շրջակա միջավայրի հարցերի առնչությամբ տեղեկատվության մատչելիության, որոշումների ընդունման գործընթացին հասարակայնության մասնակցության և արդարադատության մատչելիության մասին" կոնվենցիայի (Օրհուսի կոնվենցիա, 1998 թ.) 7-րդ և 8-րդ հոդվածների և Հայաստանի Հանրապետության Կառավարության **"Մի շարք  բնապահպանական  միջազգային  կոնվենցիաներից բխող` Հայաստանի Հանրապետության պարտավորությունների կատարման միջոցառումների ցանկը հաստատելու մասին" N 1594-Ն որոշման XV բաժնի պահանջները` Հայաստանի Հանրապետության կառավարությունը որոշում է`**

**1. Հաստատել Հայաստանի Հանրապետության բնապահպանության նախարարին կից Հասարակական խորհրդի ստեղծման և գործունեության կարգը` համաձայն հավելվածի:**

**2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:**

Հավելված

 ՀՀ կառավարության --- թվականի

 ----- ------ -ի N --- Ն որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲՆԱՊԱՀՊԱՆՈՒԹՅԱՆ ՆԱԽԱՐԱՐԻՆ ԿԻՑ ՀԱՍԱՐԱԿԱԿԱՆ ԽՈՐՀՐԴԻ ՍՏԵՂԾՄԱՆ ԵՎ ԳՈՐԾՈՒՆԵՈՒԹՅԱՆ ԿԱՐԳԸ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. Սույն որոշումը կարգավորում է ՀՀ բնապահպանության նախարարության մշակած շրջակա միջավայրի պահպանության ոլորտի օրենքների, պլաններ, ծրագրեր, քաղաքականություն սահմանող իրավական ակտերի նախագծերի, ինչպես նաև պետական կառավարման այլ մարմինների մշակած և լիազոր պետական մարմնի կարծիքին և իրավական կարգավորման ազդեցության գնահատմանը ներկայացված իրավական ակտերի նախագծերի քննարկման նպատակով Հայաստանի Հանրապետության բնապահպանության նախարարին կից հասարակական խորհրդի ձևավորման և գործունեության հարաբերությունները:

2. Սույն որոշման գործողությունը չի տարածվում հայեցակարգերի` շրջակա միջավայրի վրա ազդեցության փորձաքնության գործընթացում հասարակության մասնակցության և Հայաստանի Հանրապետության Կառավարության "Հանրային քննարկումների կազմակերպման և իրականացման կարգը հաստատելու մասին" N 296-Ն որոշմամբ սահմանված ընթացակարգերի վրա:

3. Սույն որոշման հիմնական հասկացություններ են.

1) *Պլաններ, ծրագրեր`* շրջակա միջավայրի պահպանության և բնական ռեսուրսների օգտագործման ծրագրային դրույթներ սահմանող իրավական ակտերի և դրանց փոփոխությունների նախագծեր

2) *Քաղաքականություն`* տնտեսության առանձին ոլորտների, ենթակառույցների զարգացման, շրջակա միջավայրի պահպանության և բնական ռեսուրսների օգտագործման ոլորտում քաղաքականություն ձևավորող իրավական ակտերի նախագծեր

3) *Հասարակական խորհուրդ`* Հայաստանի Հանրապետության բնապահպանության նախարարին կից գործող գիտախորհրդակցական մարմին:

4) *լիազոր պետական մարմին`* Հայաստանի Հանրապետության բնապահպանության նախարարություն:

5) *պետական կառավարման այլ մարմիններ`*  հանրապետական գործադիր մարմիններ, որոնց մշակած օրենքների, ինչպես նաև պլաններ, ծրագրեր, քաղաքականություն սահմանող իրավական ակտերի նախագծերը ներկայացվել են լիազոր պետական մարմին` կարծիքի կամ իրավական ակտերի կարգավորման ազդեցության գնահատման:

4. Հասարակական խորհրդի (այսուհետ` Խորհուրդ) ստեղծման նպատակն է.

1) ապահովել հասարակայնության և գիտահետազոտական կառույցների մասնակցությունը շրջակա միջավայրի պահպանության ոլորտի պլաններ, ծրագրեր և քաղաքականություն սահմանող իրավական ակտերի նախագծերի (այսուհետ` պլաններ, ծրագրեր և քաղաքականություն) և օրենքների նախագծերի մշակման գործընթացի վաղ փուլում,

2) սահմանել հասարակայնության և գիտահետազոտական կառույցների կողմից պլանների, ծրագրերի քաղաքականության և օրենքների նախագծերի վերաբերյալ դրանց մշակման փուլում դիտողությունների, առաջարկությունների և կարծիքների ներկայացման ընթացակարգ,

5. Խորհրդի գործունեության սկզբունքներն են.

1) հասարակության մասնակցությունը,

2) գիտականությունը,

3) կոլեգիալությունը,

4) հրապարակայնությունը

5) կամավորությունը:

6. Խորհրդի ձևավորման և գործունեության կազմակերպման աշխատանքներն իրականացնում է լիազոր պետական մարմնի աշխատակազմի Հասարակայնության հետ կապերի բաժինը:

7. Խորհուրդը գործում է հասարակական հիմունքներով: Անդամակցությունը խորհրդին կամավոր է:

**II. ՀԱՍԱՐԱԿԱԿԱՆ ԽՈՐՀՐԴԻ ՁԵՎԱՎՈՐՄԱՆ ԿԱՐԳԸ**

8. Խորհուրդը բաղկացած է 10 անդամից: Խորհրդի կազմը ձևավորվում է հինգ գիտահետազոտական կառույցից, հինգ հասարակական կազմակերպությունից և/կամ հիմնադրամից:

9. Խորհրդի կազմում ընդգրկվելիք գիտահետազոտական կառույցների շրջանակը որոշում է լիազոր պետական մարմինը և համապատասխան կառույցին ներկայացնում է առաջարկ խորհրդում ընդգրկվելու մասին:

10. Առաջարկը ստացած գիտահետազոտական կառույցը Խորհրդում ընդգրկվելու համաձայնությունը և համապատասխան կառույցը ներկայացնող, գիտխորհրդի հավանությանն արժանացած ֆիզիկական անձանց տվյալները լիազոր մարմին է ներկայացնում Խորհրդի ձևավորման կամ թափուր տեղի համալրման համար սույն որոշման 19-րդ կետով սահմանված ժամկետում:

11. Խորհրդում ընդգրկվել ցանկացող հասարակական կազմակերպությունը և/կամ հիմնադրամը (այսուհետ` իրավաբանական անձինք) լիազոր մարմին են ներկայացնում անդամության վերաբերյալ դիմում:

12. Խորհրդի կազմում ընգրկվում են այն հինգ իրավաբանական անձինք, որոնք լիազոր պետական մարմին ներկայացրել են անդամության վերաբերյալ դիմում և Խորհրդի ձևավորման համար սահմանված ժամանակահատվածում լիազոր պետական մարմինը ստացել է դրանց թեկնածությունը պաշտպանող առավելագույն առաջարկներ:

13. Դիմումին կից ներկայցվում են.

1) իրավաբանական անձի կանոնադրության պատճեն, գործունեության վայրը և կոնտակտային տվյալները,

2)դիմումի ներկայացմանը նախորդող մեկ տարվա ընթացքում իրականացրած ծրագրերի, միջոցառումների և գործունեության այլ ուղղությունների վերաբերյալ համառոտ տեղեկատվություն (անվանում, խնդիրներ և արդյունքներ), եթե այդպիսիք առկա են,

3)թեկնածու իրավաբանական անձին Խորհրդում ներկայացնող ֆիզիկական անձի տվյալները և նրա ու տվյալ իրավաբանական անձի միջև իրավական կապը հաստատող փաստաթուղթ:

14. Եթե ներկայացված դիմումը չի համապատասխանում սույն որոշման 13-րդ կետով սահմանված պահանջներին, ապա լիազոր պետական մարմինն երկու աշխատանքային օրվա ընթացքում վերադարձնում է այն` նշելով դրանում տեղ գտած թերությունները: Դիմումը վերադարձնելու օրվան հաջորդող երեք աշխատանքային օրերի ընթացքում փոփոխված դիմումը կրկին ներկայացնելու դեպքում այն համարվում է ընդունված սկզբնական ներկայացման օրը:

15. Խորհրդի ձևավորման համար սահմանված ժամանակահավածում ցանկացած հասարակական կազմակերպություն և հիմանդրամ կարող է հանդես գալ դիմում ներկայացրած որևէ իրավաբանական անձի թեկնածությունը պաշտպանող առաջարկով: Դիմում ներկայացրած իրավաբանական անձը չի կարող ներկայացնել առաջարկ իր թեկնածության պաշտպանության վերաբերյալ:

16. Եթե թեկնածության պաշտպանության վերաբերյալ առաջարկները բավարար չեն Խորհրդի հինգ սահմանված տեղերի համալրման համար, ապա Խորհրդի կազմում հաջորդաբար ընդգրկվում են այն իրավաբանական անձինք, որոնց դիմումները լիազոր պետական մարմին են ներկայացվել ավելի վաղ, քան մյուս թեկնածուներինը:

17. Եթե Խորհրդի կազմը համալրելու համար բավարար քանակությամբ դիմումներ չեն ներկայացվել կամ սույն որոշման 22-րդ կետով սահմանված հիմքերով դադարել է որևէ անդամի անդամությունը, ապա սկսվում է Խորհրդում թափուր տեղի համալրման գործընթաց, քանի դեռ սույն որոշման II բաժնի 8-17-րդ կետերով սահմանված կարգով և 19-րդ կետով սահմանված ժամկետում թափուր տեղը չի համալրվել:

18. Սույն որոշման 19-րդ կետով սահմանված ժամկետը լրանալուց հետո Խորհրդում թափուր տեղ մնալու դեպքում լիազոր պետական մարմինը հնգօրյա ժամկետում պաշտոնական կայքի միջոցով հայտարարում է Խորհրդի համալրման գործընթացը սկսելու մասին:

19. Խորհրդի ձևավորման գործընթացը սկսվում է սույն որոշման ուժի մեջ մտնելուն հաջորդող 10-րդ օրը և տևում է 45 օր: Խորհրդի թափուր տեղի համալրման գործընթացը սկսվում է լիազոր պետական մարմնի պաշտոնական կայքում թափուր տեղի մասին հայտարարության տեղադրման օրվանից և տևում է 45 օր:

20. Խորհրդի անդամ իրավաբանական անձը կարող է ներկայացնել դիմում Խորհրդում իր ներկայացուցչին մեկ այլ ներկայացուցչով փոխարինելու վերաբերյալ, ով պետք է համապատասխանի սույն որոշման 13-րդ կետի 3-րդ ենթակետով սահմանված պահանջին:

21. Խորհրդի անդամն ընդգրկվում է Խորհրդի կազմում չորս տարի ժամկետով:

Խորհրդի անհատական կազմը հաստատվում է լիազոր պետական մարմնի ղեկավարի հրամանով:

22. Խորհրդում անդամությունը դադարում է, եթե.

1) լրացել է Խորհրդի անդամի անդամության ժամկետը,

2) առկա է Խորհրդի անդամի դիմումն անդամության դադարեցման վերաբերյալ,

3) Խորհրդի անդամի ներկայացուցիչը պարբերաբար խոչընդոտում է Խորհրդի նիստերի բնականոն ընթացքին, և լիազոր պետական մարմնի Խորհրդի անդամին ներկայացրած նախազգուշացումից հետո տվյալ ներկայացուցիչը չի փոխարինվել սույն որոշման 13-րդ կետի 3-րդ ենթակետի պահանջներին բավարարող մեկ այլ ներկայացուցչով:

4) Խորհրդի անդամը երեք և ավելի անգամ չի ներկայացնում դիտողություններ և առաջարկություններ լիազոր պետական մարմնի տրամադրած նախագծերի, եզրակացությունների վերաբերյալ կամ գրություն` դիտողությունների և առաջարկությունների բացակայության մասին,

5) Խորհրդի անդամի ներկայացուցիչն երեք անգամ անընդմեջ, առանց իրազեկելու լիազոր պետական մարմնին, անհարգելի պատճառով չի ներկայացել Խորհրդի նիստերին,

6) դադարել է գոյություն ունենալուց Խորհրդի անդամ իրավաբանական անձը և/կամ գիտահետազոտական կառույցը:

Եթե Խորհրդի անդամի անդամությունը դադարել է սույն կետի 3-րդ ենթակետով սահմանված հիմքով, ապա այդ իրավաբանական անձը կամ գիտահետազոտական կառույցը Խորհրդի կազմում ընդգրկվելու դիմում կարող է ներկայացրել անդամությունը դադարելուց մեկ տարի հետո միայն:

23. Խորհրդի ձևավորման գործընթացի հրապարակայնությունն ապահովվում է լիազոր պետական մարմնի պաշտոնական կայքի միջոցով, որտեղ տեղադրվում են Խորհրդի ձևավորման վերաբերյալ հետևյալ տեղեկությունները`

1) Խորհրդի ձևավորման գործընթացի սկզբի և ավարտի ժամկետները,

2) դիմումներ, կից ներկայացված կանոնադրություններ և այլ փաստաթղթեր, դրանց` լիազոր պետական մարմին մուտք լինելու ժամկետները,

3) ներկայացված թեկնածությունները պաշտպանող առաջարկները,

4) Խորհրդում թափուր տեղերը և դրանց համալրման ժամկետները,

5) Խորհրդի ձևավորված կազմը,

6)Խորհրդի անդամի անդամակցության դադարման հիմքը և այն հիմնավորող փաստերը:

**III. ՀԱՍԱՐԱԿԱԿԱՆ ԽՈՐՀՐԴԻ ԳՈՐԾՈՒՆԵՈՒԹՅԱՆ ԿԱՐԳԸ**

24. Խորհրդի նիստերը հրավիրում է լիազոր պետական մարմնի ղեկավարը` իր, կամ Խորհրդի առնվազն վեց անդամների համատեղ գրավոր նախաձեռնությամբ, սակայն ոչ պակաս քան տարին չորս անգամ:

25. Խորհրդի նիստի օրակարագում ընդգրկվելիք հարցերի շրջանակը որոշում է լիազոր պետական մարմնի ղեկավարը: Խորհրդի անդամները կարող են նիստի օրակարգի վերաբերյալ ներկայացնել առաջարկ, որը ընդունելու վերաբերյալ լիազոր պետական մարմին մեկ աշխատանքային օրվա ընթացքում իրազեկում է Խորհրդի անդամին:

Եթե նիստի անցկացման նախաձեռնությամբ հանդես են գալիս Խորհրդի անդամները, ապա նախաձեռնության մեջ պետք է նշվի նաև նիստի օրակարգում ընդգրկվելիք հարցերի շրջանակը:

26. Խորհրդի անդամների նախաձեռնությամբ հրավիրվող նիստերն անցկացվում են նախաձեռնության դրսևորումից հետո տասնօրյա ժամկետում:

27. Խորհրդի նիստի անցկացման ժամանակի և վայրի մասին ծանուցումն ուղարկվում է Խորհրդի անդամների էլեկտրոնային փոստի հասցեներին ` նիստի օրվանից առնվազն հինգ օր առաջ:

28. Խորհրդի նիստի վերաբերյալ ծանուցումն առնվազն պետք է պարունակի նիստի անցկացման վայրի, ժամանակի, նիստի օրակարգում ընդգրկված հարցերի շրջանակի, ինչպես նաև` դրանց մասին լրացուցիչ տեղեկությունների և փաստաթղթերի ձեռքբերման աղբյուրների մասին տեղեկատվություն:

29. Խորհրդի նիստերին Խորհրդի անդամի ներկայացուցչի կարգավիճակով մասնակցելու իրավունք ունի միայն այն ֆիզիկական անձը, որի տվյալները սույն որոշման 13-րդ կետի 3-րդ ենթակետով սահմանված կարգով ներկայացվել են լիազոր պետական մարմին:

30. Խորհրդի նիստերին բացի Խորհրդի անդամների ներկայացուցիչներից կարող են լիազոր պետական մարմնի ղեկավարի հրավերով մասնակցել նաև Հայաստանի Հանրապետության օրենսդիր և դատական իշխանության, պետական կառավարման այլ մարմինների, ինչպես նաև հասարակական կազմակերպությունների, հիմնադրամների ներկայացուցիչներ և ֆիզիկական անձինք` որպես դիտորդ կամ փորձագետ (այսուհետ` դիտորդ-փորձագետ):

 Խորհրդի նիստին դիտորդ-փորձագետի հրավիրելու խնդրանքով լիազոր պետական մարմնի ղեկավարին կարող է դիմել նաև Խորհրդի անդամը:

31. Խորհրդի նիստը նախագահում է Հայաստանի Հանրապետության բնապահպանության նախարարը, իսկ նրա բացակայության դեպքում` նրա տեղակալները կամ լիազոր պետական մարմնի աշխատակազմի ղեկավարը:

32. Խորհրդի նիստն իրավազոր է, եթե դրան մասնակցում են Խորհրդի անդամների ներկայացուցիչների կեսից ավելին: Խորհրդի նիստերին Խորհրդի անդամի ներկայացուցիչը կարող է մասնակցել անմիջականորեն կամ հաղորդակցության էլեկտրոնային միջոցներով: Վերջին դեպքում մասնակցության ձևի մասին նշում է կատարվում Խորհրդի նիստի արձանագրությունում:

33. Օրակարգում ընդգրկված հարցերի վերաբերյալ Խորհուրդն ընդհանուր համաձայնությամբ (կոնսենսուս) ընդունում է առաջարկություններ, եթե քննարկված խնդիրների և դրանց լուծման ուղիների վերաբերյալ ձևավորվել են համապատասխան մոտեցումներ:

34. Խորհրդի առաջարկություններն ընդունվում են Խորհրդի նիստերի ընթացքում: Եթե Խորհրդի նիստի ընթացքում առաջարկությունների վերաբերյալ ձեռք է բերվել համաձայնություն, սակայն այն չի կազմվել, ապա այն կազմում է լիազոր պետական մարմինը` նիստին հաջորդող տասը աշխատանքային օրվա ընթացքում: Լիազոր պետական մարմնի կազմած առաջարկություններն ուղարկվում են Խորհրդի անդամների էլեկտրոնային փոստին` միաժամանակ նշելով դիտողությունների ներկայացման վերջնաժամկետը:

35.Խորհրդի օրակարգում ընդգրկված հարցի վերաբերյալ տվյալ նիստի ընթացքում համաձայնություն ձեռք չբերելու դեպքում հարցի քննարկումը տեղափոխվում է Խորհրդի հաջորդ նիստ: Նման դեպքերում Խորհրդի հաջորդ նիստը գումարվում է ոչ ուշ, քան նիստին հաջորդող 20-րդ օրը:

Եթե Խորհրդի որևէ անդամ առաջարկություններում հիմնախնդրի և դրա լուծման մոտեցումների ամրագրման վերաբերյալ ունի այլ կարծիք, քան Խորհուրդը, ապա այդ անդամի հատուկ կարծիքը շարադրվում է առաջարկություններում:

36. Խորհրդի առաջարկությունը խորհրդատվական բնույթի փաստաթուղթ է, որում ամրագրված դրույթները լիազոր պետական մարմինը հաշվի է առնում պլաններ, ծրագրեր, քաղաքականություն և օրենքի նախագծեր մշակելիս և ընդունելիս:

Խորհրդի յուրաքանչյուր հաջորդ նիստի ընթացքում կամ էլեկտրոնային փոստի միջոցով լիազոր պետական մարմինը Խորհրդի անդամներին պարբերաբար տրամադրում է տեղեկություններ ընդունված եզրակացությունների կատարման ընթացքի վերաբերյալ:

37.Խորհրդի յուրաքանչյուր նիստ արձանագրվում է համառոտագրման և/կամ ձայնագրման համակարգի միջոցով:

Համառոտագրման միջոցով արձանագրությունը վարում է լիազոր պետական մարմնի համապատասխան ստորաբաժանման ներկայացուցիչը և իր ստորագրությամբ հաստատում է նիստը նախագահողը: Ձայնային արձանագրությունը պահվում է լազերային կրիչի վրա, իսկ համառոտագրությունը` թղթային կրիչի:

38. Հասարակական Խորհրդի անդամի գրավոր կամ բանավոր դիմումի հիման վրա լազերային կրիչի և համառոտագրության կրկնօրինակները լիազոր պետական մարմինը տրամադրում է հինգ աշխատանքային օրվա ընթացքում:

39. Պետական կառավարման այլ մարմինների մշակած և լիազոր պետական մարմնի կարծիքին կամ իրավական կարգավորման ազդեցության գնահատմանը ներկայացված օրենքների և այլ իրավական ակտերի նախագծերի վերաբերյալ Խորհրդի անդամների դիտողությունների և առաջարկների հավաքագրման նպատակով, ըստ անհրաժեշտության, լիազոր պետական մարմինը Խորհրդի անդամների էլեկտրոնային փոստին է ուղարկում համապատասխան նախագծերը և/կամ դրանց ստացման աղբյուրների վերաբերյալ տեղեկություններ` նշելով դիտողությունների և առաջարկների ներկայացման վերջնաժամկետը:

40. Լիազոր պետական մարմնի կարծիքին ներկայացված նախագծերի դեպքում Խորհրդի անդամների դիտողությունների և առաջարկների տրամադրման համար սահմանվում է եռօրյա ժամկետ, իսկ իրավական կարգավորման ազդեցության գնահատման ներկայացված նախագծերի համար` հնգօրյա ժամկետ:

41. Խորհրդի անդամների ներկայացրած դիտողությունները և առաջարկները, լիազոր պետական մարմնում քննարկվելուց հետո, ինտեգրվում են վերջինիս կողմից ներկայացվելիք կարծիքում կամ իրավական կարգավորման ազդեցության գնահատման եզրակացության մեջ: Սույն որոշման 36-րդ կետի երկրորդ պարբերությամբ սահմանված կարգով լիազոր մարմինն իրազեկում է դիտողությունների և առաջարկների ընդունման կամ մերժման հիմքերի մասին:

42. Խորհրդի գործունեության հրապարակայնությունն ապահովվում է լիազոր պետական մարմնի պաշտոնական կայքի միջոցով, որտեղ տեղադրվում են գործունեության վերաբերյալ հետևյալ տեղեկությունները.

1) Խորհրդի հրավիրվելիք նիստի օրը, ժամը և անցկացման վայրը,

2) Խորհրդի նիստերի օրակարգը, դրանում ընդգրկված հարցերի մասին լրացուցիչ տեղեկությունների և փաստաթղթերի ձեռքբերման աղբյուրների մասին տեղեկատվություն,

3) Խորհրդի նիստի մասին Խորհրդի անդամներին ուղղված ծանուցումը և ծանուցման ժամկետները,

4)Խորհրդի նիստին հրավիրված դիտորդ-փորձագետի տվյալները (անուն, ազգանուն, պաշտոն, կոչում, մասնագիտական գործունեության ոլորտ), եթե այդպիսի մասնակացությունը նախատեսված է,

5) Խորհրդի վերջնական առաջարկությունը, նախագիծը շահգրգրիռ կողմերին ներկայացնելուց հետո,

6) պետական կառավարման այլ մարմինների մշակած նախագծերի վերաբերյալ Խորհրդի անդամների ներկայացրած դիտողությունները և առաջարկները` պետական լիազոր մարմնի կարծիքը կամ ազդեցության գնահատման եզրակացությունը ներկայացնելուց հետո,

7) Եզրակացության կատարման ընթացի վերաբերյալ տեղեկություններ,

8)սույն որոշման 41-րդ կետով սահմանված կարգով ներկայացված առաջարկությունների և դիտողությունների ինտեգրման արդյունքների վերաբերյալ տեղեկություններ,

9) Խորհրդի նիստերի արձանագրությունների ստորագրված տեքստային և ձայնային տարբերակները: